ทองฟิวเจอร์ทรุดกว่า 90 ดอลลาร์ หลุด 1,860 หลังข่าววัคซีน “โควิด” ได้ผลเกินคาด!
ทองฟิวเจอร์ทรุดกว่า 90 ดอลลาร์ หลุด 1,860 หลังข่าววัคซีน "โควิด" ได้ผลเกินคาด!
ทองฟิวเจอร์ทรุดกว่า 90 ดอลลาร์ หลุด 1,860 หลังข่าววัคซีน "โควิด" ได้ผลเกินคาด!
9 พ.ย. 2563

ผู้สื่อข่าวรายงานว่า ราคาทองฟิวเจอร์ดิ่งลงอย่างต่อเนื่องในวันนี้ ล่าสุดทรุดตัวเกือบ 90 ดอลลาร์ หรือเกือบ 5% หลุดระดับ 1,860 ดอลลาร์ ขณะที่นักลงทุนพากันเทขายทองในฐานะสินทรัพย์ปลอดภัย หลังมีรายงานความคืบหน้าครั้งใหญ่ในการผลิตวัคซีนต้านไวรัสโควิด-19
ณ เวลา 23.10 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 88 ดอลลาร์ หรือ 4.15% สู่ระดับ 1,862.30 ดอลลาร์/ออนซ์
ขณะที่ Gold Spot ล่าสุดปรับตัวลดลง 95.78 ดอลลาร์ หรือลดลง 4.91% มาอยู่ที่ 1855.20 ดอลลาร์/ออนซ์ ขณะเดียวกัน COMEX Gold ปรับตัวลดลง 88 ดอลลาร์ หรือ 4.51% มาอยู่ที่ 1862.3 ดอลลาร์/ออนซ์
ทั้งนี้ นักวิเคราะห์เคยเตือนว่า ความสำเร็จของการพัฒนาวัคซีนต้านโควิด-19 จะเป็นปัจจัยฉุดราคาทอง หลังจากที่พุ่งขึ้นก่อนหน้านี้
ด้าน ไฟเซอร์ อิงค์ ซึ่งเป็นบริษัทยาใหญ่ที่สุดของสหรัฐ และ BioNTech ซึ่งเป็นบริษัทยาของเยอรมนี แถลงในวันนี้ว่า ผลการทดลองบ่งชี้ว่า วัคซีนต้านไวรัสโควิด-19 ซึ่งไฟเซอร์และ BioNTech พัฒนาร่วมกัน มีประสิทธิภาพมากกว่า 90% ในการป้องกันไวรัสโควิด-19 สำหรับผู้ที่ไม่เคยติดเชื้อมาก่อน ทั้งนี้ไฟเซอร์ และ BioNTech ระบุว่า ผลการพัฒนาวัคซีนดังกล่าวถือเป็นวันที่ยิ่งใหญ่สำหรับวิทยาศาสตร์และมนุษยชาติ
โดยก่อนหน้านี้ นักวิทยาศาสตร์คาดหวังว่าวัคซีนต้านไวรัสโควิด-19 จะมีประสิทธิภาพอย่างน้อย 75% ขณะที่นายแพทย์แอนโทนี ฟอซี ผู้อำนวยการสถาบันภูมิแพ้และโรคติดต่อแห่งชาติสหรัฐ และเป็นนายแพทย์ใหญ่ของคณะทำงานเฉพาะกิจด้านการควบคุมโรคโควิด-19 ของทำเนียบขาว เคยกล่าวว่า หากวัคซีนมีประสิทธิภาพ 50-60% ก็ถือว่ายอมรับได้
ทั้งนี้ ไฟเซอร์จะยื่นจดทะเบียนวัคซีนต้านไวรัสโควิด-19 ต่อสำนักงานอาหารและยาสหรัฐ (FDA) ในสัปดาห์หน้า และคาดว่าจะมีการผลิตวัคซีน 50 ล้านโดสภายในปีนี้ และ 1.3 พันล้านโดสในปีหน้า
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 